**Վանդա Մարյաննա Պանֆիլ-Գոնսալես** (լեհ.՝ Wanda Marianna Panfil-González, հունվարի 26, 1959(1959-01-26), Opoczno, Լոձի վոյեվոդություն, Լեհաստան), լեհ թեթև ատլետ, 1980-ական թվականների վերջին և 1990-ական թվականների սկզբին հանդես է եկել Լեհաստանի հավաքականի կազմում երկար վազքատարածություններում։ Երկու Օլիմպիական խաղերի, աշխարհի չեմպիոն, Նոգոյայի, Լոնդոնի, Նյու Յորքի ու Բոստոնի մարաթոնների չեմպիոն, ազգային առաջնությունների բազմակի հաղթող։ Երկու անգամ անընդմեջ ճանաչվել է Լեհաստանի լավագույն մարզուհի (1990, 1991)։

Կենսագրություն
--------------

Վանդա Պանֆիլը ծնվել է 1959 թվականի հունվարի 26-ին Լոձի վոյեվոդության Օպոչնո քաղաքում։ Թեթև ատլետիկայով ակտիվորեն զբաղվել սկսել է բավական վաղ տարիքում՝ դեռ տարրական դասարաններում սովորելու տարիներին։ 16 տարեկան հասակում միացել է Տոմաշուվ Մազովեցկի քաղաքի «Լեխիա» պրոֆեսիոնալ ակումբին, որտեղ պարապել է մարզիչ Կարոլ Վլոդարչիկի գլխավորությամբ։

Մեծահասակների մակարդակում Վանդա Պանֆիլի առաջին լուրջ հաջողությունը եղել է 1988 թվականին, երբ նա ընդգրկվել է Լեհաստանի ազգային հավաքականի հիմնական կազմում և մի շարք հաջող ելույթների շնորհիվ իրավունք է ստացել մասնակցելու Սեուլում անցկացվող Օլիմպիական խաղերին։ Օլիմպիական խաղերի ժամանակ կանանթ մարաթոնում վերջնագծին է հասել 22-րդ՝ ցույց տալով 2:34:35 ժամանակ։

Վլադա Պանֆիլի մարզական կարիերայի ամենահաջող մրցաշրջաններից մեկը եղել է 1990 թվականը, երբ նա հաղթել է Նագոյայի մարաթոնում, Լոնդոնի մարաթոնում ու 
Նյու Յորքի մարաթոնում։ Դրանից բացի՝ Սիեթլում անցկացված Բարի կամքի խաղերում նա ոսկե մեդալի է արժանացել 10000 մետր վազքում, ինչպես նաև մասնակցել է Եվրոպայի առաջնությանը, որ անցկացվել է Հարավսլավիայի Սպլիտ քաղաքում. այնտեղ նա զբաղեցրել է յոթերորդ տեղը։ Մրցաշրջանի արդյունքներով ճանաչվել է Լեհաստանի լավագույն մարզուհի։ Մեկ տարի անց Վանդա Պանֆիլը հաղթել է Բոստոնի մարաթոնում՝ սահմանելով անձնական ռեկորդ (2:24:18)։ Նույն թվականին նա մասնակցել է Տոկիայում անցկացվող աշխարհի առաջնությանը, որտեղ նույնպես զբաղեցրել է առաջին տեղն ու արժանացել ոսկե մեդալի։ Այդ մրցաշրջանում նույնպես նա արժանացել է Լեհաստանի տարվա լավագույն մարզուհու տիտղոսին։

Լինելով Լեհաստանի թեթև ատլետիկայի հավաքականի առաջատարների թվում՝ Վանդա Պանֆիլը բարեհաջող կերպով անցել է 1992 թվականին Բարսելոնայում կայանալիք Օլիմպիական խաղերի որակավորման փուլը։ Այս անգամ նա մարաթոնյան վազքատարածությունն անցել է 2:47:27 ժամանակում և զբաղեցրել 22-րդ տեղը (ինչպես և չորս տարի առաջ)։ Այդ խաղերի ավարտից կարճ ժամանակ անց Վանդա Պանֆիլը որոշել է ավարտել իր մարզական կարիերան որպես պրոֆեսիոնալ վազորդ և հավաքականում իր տեղը զիջել երիտասարդ մարզիկներին։

Վանդա Պանֆիլն ամուսնացած է երկար տարածությունների վազորդ մեքսիկացի Մաուրիսիո Գոնսալեսի հետ, ով մի քանի տարի եղել է նրա մարզիչը։ Վանդա Պանֆիլն ամուսնու հետ բնակություն է հաստատել Մեքսիկայում, որտեղ աշխատում է որպես թեթև ատլետիկայի մարզիչ։

Ծանոթագրություններ
------------------

1. ↑  World Athletics Database
2. ↑  "Na pewno wrócę do Polski - rozmowa z Wandą Panfil" (in լեհերեն). SportoweFakty.pl. Արխիվացված է the original 2014 թ․ հունվարի 7-ին. Retrieved 2016 թ․ ապրիլի 21. `{{cite web}}`: Unknown parameter `|data=` ignored (`|date=` suggested) (help)

Արտաքին հղումներ
----------------

* Վանդա Պանֆիլ - էջը IAAF կայքում (անգլ.)
* Վանդա Պանֆիլ Archived 2020-04-18 at the Wayback Machine. - օլիմպիական վիճակագրությունը Sports-Reference.com կայքում (անգլ.)
* Պանֆիլ-Գոնսալես Վանդա Մարյաննա Archived 2016-03-29 at the Wayback Machine. (լեհ.) - կենսագրությունը Լեհաստանի Օլիմպիական կոմիտեի կայքում

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Olympic Channel · Tilastopaja · Track and Field Statistics · World Athletics · ՄՕԿ |
|  |
| Բառարաններ և հանրագիտարաններ | Munzinger |

 |